ŚMIYRGUS
Richat na Śmiyrgus sie rychtuje,
za wszystke czasy sie łodkuje!
Cołki rok baby rzóndzóm w dóma,
Frida ze świekróm, mama i óma.
Już go łod rana te lónie kusi,
w taki dziyń babów sie boć niy musi!
Tóż nabroł w siyni trzi kible wody
i we antryju schowoł pod słody.
Mały Hubercik tyż stanół z rana,
i sie zabawio za fojermana.
Synek dziepiyro mo sztyry lata,
dyć robić chce to, co robi tata.
Pistółla z wodóm sie narychtowoł,
łod rana już na mama cichtowoł.
Ledwo co w dźwiyrzach sie pokozała,
już ze pistółle szprica dostała!
Drapko uciykła przed nim na słody,
kaj Richat czekoł ze kiblym wody.
Wyloł i cołki kibel na gowa,
i nykoł, kaj sie skryła teściowa?!
Za chwila świekra, już łoblecóno,
w mig drugim kiblym była łoblóno!
Antryj już cołki we wodzie pływo,
Richat na babach sie durś wyżywo!
Mama w kómorze sie z ómóm skryła,
dyć sie przed wodóm niy uchróniyła!
A że we łóżku łobie leżały,
mokro sztepdeka suszyć musiały!
Tak sie na babach Richat łodgrywo,
za cołki rok, co łod nich łobrywo!
Jeszcze dostanie za to kroszónki:
łod ómy, mamy, świekry i żónki!
AUTOR:Bernard Śmigała
lvs_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn pol_Latn szl_Latn vec_Latn